Den alminnelige satsen er 10,2 prosent av feriepengegrunnlaget. For virksomheter som er omfattet av tariffavtale med avtalefestet ferie er satsen på 12 prosent.
Beregnes av all lønn
Det er lønna i opptjeningsåret som utgjør beregningsgrunnlaget for feriepenger. Feriepengene opptjenes altså i opptjeningsåret og utbetales i ferieåret, som er det påfølgende kalenderåret. I utgangspunktet skal alt du har fått av lønn (arbeidsvederlag) være med i beregninga, medregna overtid, kvelds- og helgetillegg osv. Reiseutgifter, diett, losji, styrehonorar og lignende skal ikke være med i beregningsgrunnlaget. Det skal heller ikke feriepenger som er utbetalt i opptjeningsåret. Du finner feriepengegrunnlaget ditt på lønnsslippen.
Skal dekke lønnsbortfall
Feriepengene skal dekke lønnsbortfallet under ferien, og det er lagt vekt på at du som arbeidstaker skal sikres omtrent samme inntekt under ferien som ellers. Prosentsatsen for feriepenger er fastsatt slik at den gir en viss overkompensasjon i forhold til den vanlige lønnen i opptjeningsåret. Ved fastsettelsen av prosentsatsen er det dermed tatt hensyn til at det normalt vil skje en lønnsutvikling i løpet av opptjeningstiden og fram til ferieavvikling.
Arbeidstakere over 60 år har krav på 2,3 prosent ekstra, men beregningsgrunnlaget er her begrenset til seks ganger grunnbeløpet i Folketrygden, som pr. 1. mai 2022 utgjør kr. 111.477.
Sist oppdatert 21. juni 2022